和留粹中將游南華之什
作者：陳元晉
朝代：宋

paragraphs: 南來佳山水，清淑如三吾。
何必二水間，獨有八境圖。
秀水饑可餐，清淪渴可𣂏。
頡頏飛霞佩，簸弄明月珠。
心閑鷗許知，日遠鴻與徂。
蓬窗苦局促，畧取山川娛。
是間有意趣，逢人輒周諏。
一舍兩叢林，半點塵埃無。
頓漸非二門，凡聖同一區。
見佛心即了，迷者直非夫。
冥心休外觀，來此同僧趺。